- Tito
- <
- 1
- >

Dene köcökpa te Pawülü ba fü Tito
Tito
Masere si-ngü
Dene köcökpa te Pawülü ba fü Tito. Ngü ka Tito ta bane. Engu ka-ye de enga *Giriki, ah de enga *Yïsarayele baka Pawülü nda de. (Mü ena amaka ngü la gbü Galatïya 2:3). Ah ba e te Tito to ta maguma ye fü Yesu, esaka Pawülü, o Pawülü ngbü ta emala ngari Yesu, endondoro di ne, angü Pawülü ï engu, gü ba “Ye ni”. (Mü ena amaka ngü la gbü Tito 1:4). Teka ngü la, fü Tito angbü ta ele ta-ngü te Pawülü efa sü, gbü tima ka Me. Fü ewü adi endoro ake di zalü akoro agbü Yerüsalema. (Mü ena amaka ngü la gbü Galatïya 2:1-5). Fü Pawülü akpo da etima engu agbü wü gara sü, teka adi eceka wü kpara, te ewü le ngü ka Yesu gömö ni, Pawülü ne, kpah teka de ah di edu, emala nga ewü fü ni. Anga gara ne, ah ngbü etima Tito de köcökpa, te engu ba de züka rïrï fü wü kpara la.
Gbü gara sïkpï, fü wü Pawülü ayia de wü Tito, anü akoro agbü gara sü de ïrï ye Kürete. Fü ewü angbü kpala, da emala ngari Yesu fü wü kpara. Fü Pawülü ayia ace Tito ciki sela, ayia anü agbü gara sü. Pawülü ba köcökpa ne fü Tito, o engu di fï bü agbü Kürete, angü Pawülü ce engu kpala, teka amere gara tima te lakï sidi nga ye.
Si-ngü ka köcökpa te Pawülü ba fü Tito ne, ah ngbü esere ngü ka tima te ni, Pawülü, to esaka Tito.
Sapïta 1 Wü ngü te di teka wü *kovo gbü tima ka Me, te Tito ena afe ewü, teka aceka kpï fütanga wü bu wü ne
Sapïta 2 Wü rïrï teka gara wü kpara, te ewü ngbü emere tima ka Me, baka wü mere kpara, bete wü mere würüse, wü mada, de wü kaꞌdörö, anga wü labï
Sapïta 3 Rïrï fü wü kpara ka Me ꞌburu
1
Dene mandï ka Pawülü fü Tito
1 Wayi bala Tito, de-ra Pawülü, ma to köcökpa ne fü mü me-ra, angü ma de labï ka Me, ma kpah de *mürü tima ka Yesu *Kurisito. Me tima ra me-ye teka ato wazi fü wü kpara ka-ye te engu fe ewü, de ma di kpah erï ewü de zu ngari Me, teka fü ewü adi emere züka ngü gbü jia ni, Me. 2 Kpah bala, teka de wüh o jia wü teka *küküwa ka fï mere badi ne. Angü Me mala ta eyi bala gügü, gü ba, “Ni ena aküwa wü kpara, te ewü le ngü ka-ni.” Ah fanü, engu tï asu wu de. 3 Te di bala, gbü sïkpï te Me fe ne, ah gü tamu ngü ka-ye la eyi fü wü kpara, angü engu de *E-küwa-nih. Dela si-ngü te engu o ra mürü tima ka-ye tete, teka de ma di emala ngü ka-ni la fü wü kpara ne.
4 Tito enga ra, ma tima köcökpa ne fü mü me-ra, mü zu de ye ra, te nih to maguma nih eyi ꞌburu fü Me. Wö nih, Me, ake Yesu Kurisito E-küwa-nih, di de mü, de wüh to gu ngü fü mü, de *züka maguma wü.
Dene si-ngü te ma ce mü tete agbü Kürete
5 Enga ra, ah le de mü ngbü fï bü agbü Kürete kpala, kpah ba e te ma mala fü mü, teka fü mü areke gara wü ngü te lakï sidi nga ra. Ah le de mü fe wü *kovo, ao gbü tima ka Me, te nga nzö wü kötï de kpala ꞌburu.
6 Wü kpara te mü ena afe ewü ne, ah le de wüh di wü kpara, de te ewü mere *siti ngü de, te wü kpara ꞌburu ngbü eceka ewü ba züka wü kpara. Ah le mene kpara te ngbü engbü ka-ye nzö ake wara ye biringbö. Ah le de wü jaji ka-ewü di de züka wü kpara, te ewü to maguma wü eyi fü Me, da eje rïrï ka wü wö wü. Wüh di kpah de wü jaji, te wü kpara tï amala siti ngü eküte ewü de. 7 Angü te kpara de kovo gbü tima ka Me la, ah le de engu mere siti ngü de. Ah mere e adi de mürü kögö-nzö kpah de. Ah mere e amere gü kpah de. Ah mere e adi eküya de fï de. Ah wü nga kpah de. Ah ngbü de gümü jiase kpah de. 8 Ah di de kpara te ngbü emere ngü wü ngba ereke areke, da ele ta-ngü te ewü. Ah di ele duu züka ngü. Ah di kpah de züka fïngangü gbü nzö ye, da emere züka ngü gbü jia Me. Ah di de kpara te etüka te-ye atüka, teka wü gümü ngü ka küte. 9 Ah di de kpara te elala te zu ngü ka Me, baka te nih rï engu di. Angü ah tï eyi arï wü bu ye, de ngü ka Me mbi mbi mbi, da eto wazi fü ewü. Ah tï kpah eyi aza ngü gömö wü kpara, de te ewü ngbü ega yïkï teka ngü ka Me ne.
10 Angü mere bi wü mürü kögö-nzö ladü, te ewü ngbü efiti wü bu wü de töndö ngü ka-wü la. Gara wü di enga *Yïsarayele ngbü emere ngü la bala, gü ba, “Ah le de wü *kpara ka Yesu di emere gele ka-ani.” 11 Ah le de mü tata ewü de siti rïrï ka-ewü la, angü wüh ngbü efiti mere bi wü kpara, kpah de wü würüse, de wü jaji mini. Wüh ngbü esiti fïngangü ka wü kpara de töndö rïrï ka-wü la, teka de ani di emaka jiase esaka ewü. 12 Tane, gara mere kpara esüka wü kpara ka Kürete mala, gü ba, “Gbü wü sïkpï ꞌburu, wü kpara ka Kürete ka-wü de wü mürü wu. Wüh baka siti wü nü, angü wüh de wü mürü töndö, wüh kpah de wü mürü maguma, te ewü o fïngangü ka-wü nzö teka zü-e.” 13 Ngü kaka la, ah fanü. Teka ngü la, ah le de mü rï ewü kpekpeke, teka fü ewü azoro lö Yesu de kpa wü ꞌbasu, kpah da eje ngü kaka. 14 Teka ngü te wü di enga Yïsarayele ngbü emala, gü ba, “Ah le de yi di emere gele ka-ani” ne, mü mala fü ewü, gü ba, “Dela ka-ye töndö ngü!” Angü wü kpara te ewü ngbü emala ngü de bala, wüh le ngü ka Yesu nda-wü de. 15 Angü, te mü to maguma mü eyi fü Yesu la, e füh kotö ne, te ena asiti mü gbü jia Me, nda ma. Ngü ka-mü ena adi ꞌburu mbi gbü jia Me. Amba, te mü to maguma mü fü Yesu de la, mü tï amere züka ngü gbü jia Me nda-mü kpah de, angü fïngangü ka-mü ka-ye fï bü esiti. 16 Ah kpah bala, fü wü kpara, te ewü ngbü erï wü bu wü de siti rïrï ka gele ka wü Yïsarayele la. Angü wüh gü ba, “Ani wu ngü ka Me eyi ꞌburu.” Amba de, ah ka-ye de wu! Wüh ka-wü de wü mürü kögö-nzö, te ewü je ngü ka Me de. Te di bala, Me ena ato kuru te ewu te gara, teka siti ngü ka-ewü la, ato.

- Tito
- <
- 1
- >

© 2005 WBT