- 2 Petero
- <
- 1
- >

Dene eꞌbaꞌbasu köcökpa te Petero ba fü wü kpara ka Yesu
2 Petero
Masere si-ngü
Sïmüna Petero, te di de biri kpara esüka wü *mürü tima ka Yesu, nzükpa de füh ye ꞌbasu ne, ba ngü ne ta me-ye. Engu ba köcökpa ne fü wü *kpara ka Yesu, amba sü te wü kpara la ngbü tete, wüh sere de.
Petero ba köcökpa dene, o engu koro eyi gbe kpara. Engu le de wü kpara ka Yesu di efï ngari ni la, sidi nga ni. Angü engu wu eyi, gü ba, wüh ena amörö ni kere teka ngü ka Yesu. Engu mala ngü la fü ewü, de wüh rü kpekpeke gbü ngü ka Yesu. Wüh di eceka te-wü ꞌbe ꞌbe ꞌbe, angü te gara, wü mürü mani ena akoro, angbü da efüfü ngü ka Yesu. Te di bala, wüh ena akpo da efiti wü kpara ka Yesu, adi esiti fïngangü ka-ewü, gü ba, “Wü kpara tï eyi amere ngü baka te wüh ngbü ele.” Kpah bala, wüh gü ba, “Yesu tï adu akoro nda de.” Amba Petero ngbü erï nih, gü ba, “Yesu ena adu akoro fanü fanü, akolo ngü ka wü kpara. Te di bala, ah le de nih reke te-nih, nih ngbü nzo, da ecï nga dudu ka Yesu.”
Wü ngü te Petero ba gbü köcökpa ne, wüh dene.
Sapïta 1 Ngü te wü kpara ka Yesu ena adi emere
Sapïta 2 Ngü ka wü mürü mani
Sapïta 3 Ngü ka dudu ka Yesu
1
Dene mandï ka Petero fü wü kpara ka Yesu
1 De-ra Sïmüna Petero, te ma di de labï ka Yesu Kurisito ne, ma kpah de *mürü tima kaka, ma to mandï fü yi wü *kpara ka Yesu ꞌburu, angü yi to maguma yi eyi fefe. Miri Yesu *Kurisito to wazi eyi fü nih, teka fü nih ato maguma nih fefe, angü ah de *E-küwa-nih, ah kpah de Me, te ngbü emere wü ngü ka-ye ꞌburu ereke areke. Dela eyi mere züka ngü fü yi, kpah baka te di de züka ngü fü a ne. 2 Me di de yi, de ah di eto gu ngü fü yi efa sü di, teka *züka maguma ye. Angü yi wu ngü ka Me, bete ngü ka Miri ka-nih Yesu eyi.
Dene mene wü ngü te yi ena adi emere
3 Me to wazi fü nih me-ye, teka fü nih angbü emere wü ngü, te ena angbü ereke tete, angü nih wu ngü kaka-na eyi mbi mbi mbi. Angü engu fe nih me-ye gbü wazi ka-ye, teka *züka maguma ye. 4 Kpah bala, teka züka maguma kaka, engu mere mere bi wü züka ngü eyi fü nih. Fü ah ayia aküwa nih fï mere badi, baka ngü ta te engu mala fü nih. Angü Me küwa nih gbü nda-nih *siti wü ngü, ta te nih ngbü emere, kpah baka nda wü kpara füh kotö ne, eyi. Fü engu adu afü nih wü di ye, teka fü nih angbü kpah baka ni, Me.
5 Teka mere züka ngü, de te Me mere fü nih de bala ne, ah le de yi di enü de ngü ka Me kpa engagira nü. Yi to maguma yi eyi fü Yesu. Wayi, ah mbi. Amba tïtïne, ah le de yi to te-yi ꞌburu ꞌburu, adi emere züka wü ngü. Yi o to yi kpah teka awu ngü ka Me areke areke. 6 Ah le kpah fü yi angbü etüka te-yi atüka, adi ece siti gümü ngü asidi. Ah le kpah fü yi arü kpekpeke, adi eo to yi, da emere mene wü ngü, de te ngbü ereke gbü jia Me. 7 Ah le kpah de yi di ele te-yi esüka yi baka wü di enga ni, de yi di kpah ele wü kpara ꞌburu ale. 8 Dela ꞌburu wü ngü te yi ena adi emere. Angü, te yi nü de wü ngü la kpa engagira nü la, yi ena awu ngü ka Miri Yesu areke areke. Kpah bala, yi ena amaka wazi, teka amere tima ka Yesu di kpah areke areke. Angü Me ngbü ele de yi di emere fï bü wü züka ngü de bala. 9 Amba te yi mere wü ngü la bala de la, yi ena adi baka kpara te jijia na ceka kpï mbi mbi de. Angü to yi ïrï te züka ngü, de te Me mere fü yi, baka ta te engu küwa yi gbü siti wü ngü ka-yi, de te yi ngbü emere ta gügü ne, eyi.
10 Wü di enga wüna, yi o to yi teka adi emere tima ka Me kpekpeke, teka fü wü kpara awu, gü ba, fanü fanü, yi de wü kpara, te Me fe yi me-ye. Te yi ngbü emere züka wü ngü bala la, yi tï adürü te kaje ka Me asidi de. 11 Te di bala, Me ena aza yi de mere tadu, fü ah aü möngïtï fü yi, teka fü yi arï kpa gbü sü kaka agbü kpï. Fü yi angbü de wü Miri Yesu kpala, fï mere badi.
12 Wü di enga wüna, dela ngü te ma ele amala fü yi. Ah le de yi o to yi teka adi amere mene wü ngü, te ena adi ereke gbü jia Me. Ma wu eyi, gü ba, yi wu ngü la reke eyi areke. Ma wu kpah kpo, gü ba, yi ngbü ezoro zu ngü ka Yesu de kpa yi ꞌbasu. 13 Amba nda-ra, baka te ma di la ladü de jia ra ne, ma tï ace da emala ngü la fü yi de, angü to yi ena aïrï ïrï. 14 Ma wu eyi, gü ba, sïkpï ka kpi ka-ra eyi gbamari, angü Miri ka-nih Yesu sere ta ngü la eyi mbölö fere. 15 Dela si-ngü te ma ngbü eo to ra di, teka adi emala nga wü ngü la fü yi kpekpeke ne, teka fü yi adi efï nga wü ngü la sidi nga ra sene.
Dene ngü ka Yesu, te di de zu ngü
16 De-a, wü *mürü tima ka Yesu, a mala ta nga ngü ka Yesu fü yi me-a, gü ba, Yesu de mere mürü wazi. Engu ena adu akoro te gara, füh kotö sene. Ngü la, ah de mani nda de. Ah de ngü te wü kpara fï de tete-wü, teka afiti nih di ne, nda kpah de. A wu wazi Yesu cu de jia a. 17-18 Angü a nü ngbü ta de wü Yesu, kpa füh da,*1:17-18 Petero ï da la nzïla, angü ah ta de sü te wüh wu wazi ka Me tete na. fü a ayia awu mere wazi te Wö ye na, Me, to fefe. Fü küküte afü te-ye, angbü eci ꞌduwa kpïlïlï bala! Fü a aje kpah ri Me, te wü mbölö kpa gbü kpï, da egbo nganga, gü ba, “Yesu zu de Ye ni, te maguma ni le engu fa sü.”
19 Nih wu kpo, gü ba, wü *mürü dofo ka Me ta gügü ne, ngbü emala zu *Ngari Me fanü fanü. Wüh mala ta kpah nga Yesu, te Me le atima ne eyi, o wüh bï engu la de. Te di bala, ah le de yi o to yi teka Ngari Me, te wü mürü dofo ka Me ba ta gügü la. Angü ngü ka wü mürü dofo la baka ze-wa, te wüh siya teka alofo sü di. Ngü ka-ewü ena asere kaje fü yi, zalü akoro di gbü sïkpï te Yesu ena adu akoro tete cu me-ye. Angü engu ena ato wazi fü yi, teka fü yi awu ngü ka Me ꞌburu areke areke. 20 Ah le fü yi awu awu, gü ba, ngü de te wü mürü dofo ka Me ba ta gügü gbü Ngari Me ne, wüh ba ngü la de tete-wü nda-wü de. 21 Angü Ngari Me de ngü te wü kpara so me-wü ne, nda kpah de. *Nzïla Wazi Me ngbü ta eto wazi fü ewü me-ye, teka fü ewü adi emala Ngari Me la di.

- 2 Petero
- <
- 1
- >

*1:17-18 1:17-18 Petero ï da la nzïla, angü ah ta de sü te wüh wu wazi ka Me tete na.

© 2005 WBT