- 1 Tesalonika
- <
- 1
- >

Dene gina köcökpa te Pawülü ba fü wü kpara ka Yesu agbü Tesalonika
1 Tesalonika
Masere si-ngü
Dene gina köcökpa te Pawülü ba fü wü *kpara ka Yesu Kurisito agbü Tesalonika. Pawülü ta de gina kpara te mala ngari Yesu fü wü kpara agbü Tesalonika kpala me-ye. Ah nü ta kpala de wü bu ye ꞌbasu, wü Sïla ake Timoteyo. (Mü ena amaka ngü la gbü buku ka wü Mürü Tima ka Yesu 17.) Te wü Pawülü mala ngari Yesu fü wü kpara ka Tesalonika la, fü mere bi ewü afü maguma wü, adu ara fü Yesu.
Amba Pawülü ngbü ta kpala teka fe biringbö nda de, angü wü gara wü di enga *Yïsarayele, te ewü ngbü de kpala, wüh yia liki engu agbü Tesalonika asidi. Angü wü di enga Yïsarayele la, wüh le ngü ka Yesu, te Pawülü ngbü emala kpala ne, nda-wü de. Angü Pawülü gü ba, “Mene wü kpara, te ewü ena ato maguma wü fü Yesu ne, Yesu ena aküwa ewü aküwa ꞌburu. Anga te ah de wü di enga Yïsarayele, anga wü *ganzi kpara, anga neh wü da, Yesu ena aküwa ewü ꞌburu.” Ngü la siti eküte wü di enga Yïsarayele fa sü, angü nda-wü fïngangü gü ba, “Me le wü ganzi kpara ꞌburu ꞌburu de. Ah nzö de ani, wü di enga Yïsarayele, ani ena aküwa ꞌduwa me-ani.” Te di bala, fü ewü ayia aliki wü Pawülü agbü Tesalonika kpala de gü. Fü wü Pawülü ayia anü angbü agbü gara sü de ïrï ye Atenayï.
Fü Pawülü angbü agbü Atenayï kpala de mere fïngangü emaguma ye, teka wü kpara de te ewü le ngari Yesu gömö ni ne. Angü ah ngbü kpala teka sïkpï mba cüküꞌdaye, dada te ah ena arï wü kpara dela, de ngari Me mbi mbi mbi bane ma. Ah wu kpah kpo, gü ba, “Wü kpara te ewü liki ni, wüh ena adu kpah ato cïnga te wü kpara la.” Pawülü le ta adu kpaka ewü kpala, teka ato wazi fü ewü, de wüh rü kpekpeke gbü ngü ka Me ne, amba ah maka kaje de.
Te di bala, fü Pawülü ayia atima Timoteyo agbü Tesalonika teka aceka ewü, de ah du, ah mala nga ewü fü ni. Te Timoteyo du koro, fü ah amala nga wü kpara la fü Pawülü, gü ba, “Wü vügü ka-ye agbü Tesalonika de kpala ne, ngbü eto cïnga te wü kpara ka Yesu efa sü. Amba wü kpara ka Yesu la, wüh kpe cürü nda-wü de. Wüh ngbü erü fï bü kpekpeke gbü ngü ka Yesu.”
Te Pawülü je ngü ka wü kpara la bala, fü ah angbü de mere tadu. Fü ah ayia aba köcökpa ne fü ewü, teka ato wazi fü ewü. Ah le kpah arï ewü de gara rïrï ka Me, te ewü je mbi mbi la de. Ah de ngü ka dudu ka Yesu, teka fü ewü angbü emere ngü, te ena areke gbü jia Me, zalü akoro di gbü sïkpï, te Yesu ena adu akoro tete na. Te mü ena atanga ngü la enatikine, ah ena ato wazi kpah fü mü, agü kpah tamu wü rïrï ka Me fü mü fanü, fü mü amaka wazi gbü ngü la.
Wü ngü te mü ena amaka gbü 1 Tesalonika ne, wüh dene.
Sapïta 1:1–3:13 Ngü ka wü kpara ka Yesu agbü Tesalonika
te ngbü eto tadu fü Pawülü
Sapïta 4:1-12 Ngü te wü kpara ka Yesu ena adi emere
Sapïta 4:13–5:11 Ngü teka dudu ka Miri Yesu füh kotö ne
Sapïta 5:12-28 Adu rïrï
1
Dene mandï ka Pawülü fü wü kpara
ka Yesu agbü Tesalonika
1 De-yi wü kpara ka Me, wü kpara ka *Miri Yesu Kurisito, te yi ngbü agbü Tesalonika, a ngbü eba köcökpa ne fü yi me-a, de-ra Pawülü, bete Sïla,*1:1 Ïrï de Sïla, ah de Sïlïvanü, wüh ngbü eï ïrï la mba piti bala. ake Timoteyo. Kpara to mandï fü yi fa sü. Me di de yi, da eto gu ngü ka-ye fü yi de *züka maguma ye.
Dene ngü te ngbü eto tadu emaguma a, teka ngü ka-yi
2 Wü di enga wüna, a ngbü egbo nga ïrï Me, teka ngü ka-yi, gbü wü sïkpï ꞌburu. 3 Kükürü de, angü a wu, gü ba, yi ngbü emere ngü te ereke areke gbü jia Miri Yesu, angü yi to maguma yi eyi fefe fanü fanü. Kpah bala, yi ngbü eto te-yi teka ale ta-ngü te wü bu yi, angü yi le Miri Yesu eyi de maguma yi ꞌburu. Fü yi arü kpekpeke, angü yi ngbü eo jia yi teka dudu ka Yesu Kurisito. Te di bala, züka ngü ka-yi la, Me wu eyi ꞌburu.
4 Wü di enga wüna, a ngbü egbo nga ïrï Me, teka ne de, angü a wu eyi kpo, gü ba, Me le ngü ka-yi fa sü, fü engu afe yi, ao wü di ye tete. 5 Angü ta te a koro teka amala ngü ka Yesu Kurisito fü yi agbü Tesalonika kpala ne, *Nzïla Wazi Me to ta wazi fü a me-ye, de a di emala ngü la di kpekpeke. Fü Nzïla Wazi Me adu kpah ato wazi la fü yi, teka fü yi awu, gü ba, ngü ka Yesu Kurisito la de zu ngü ka Me fanü fanü. Wazi te Nzïla Wazi Me to fü a la, yi wu cu de jia yi, angü, ta te a ngbü esüka yi kpala ne, a kpe cürü nda-a de, a rü fï bü kpekpeke, teka amala ngari Miri Yesu fü yi. 6 Ta te yi wu bala ne, fü yi ayia amere kpah ba nda-a la. Angü yi rü kpah kpekpeke, baka a, kpah baka Miri ka-nih, Yesu Kurisito. Angü te wü bu yi ngbü ta eto mere kuru te yi tete, yi kpe cürü kpo de. Fü yi angbü kpah fï bü da ele ngü ka Me gömö a de mere tadu, teka ne de, angü Nzïla Wazi Me ngbü eto wazi la fü yi cu me-ye.
7 Dela si-ngü de enatikine, te ïrï yi wü tete gbü wü sü ka Makedoniya, bete sü ka Akaya†1:7 Enatikine gbü wü sïkpï dene, wüh ngbü eï sü ka Makedoniya bete sü ka Akaya ꞌburu tö ka wü Giriki. zalü nde ꞌburu ne, angü yi zoro ngü engu la ta de kpa yi ꞌbasu mini, fü yi adu arü kpekpeke. Angü wü kpara ka Me gbü wü sü la je wü ngü ta te yi mere dela eyi ꞌburu, fü ewü ale arü kpah kpekpeke baka yi la. 8 Te di bala, ngü ka Me wü eyi gbü nga nzö sü ne le ꞌburu, koro eyi zalü kpa gbü gara wü sü nengete, teka ngü ka-yi la. Amba a mala ngü la fü ewü nda-a de, 9 wü kpara ngbü ebaya ngü la esüka wü de tete-wü, gü ba dene, “Te a koro kpaka yi, yi le ngü ka Miri Yesu gömö a de maguma yi ꞌburu. Angü yi ce gele ka wü me ka wü kundu yi eyi, fü yi adu afü maguma yi, akoro tïne, alala eküte ngü ka Mere Me, te di kpa gbü kpï. 10 Fü yi adu tïne, angbü eo jia yi gbü nga Yesu *Kurisito, Ye Me, te ena ayia agbü kpï, adu akoro füh kotö sene.” Angü yi wu eyi, ga, Me zükü Yesu gbü kpi eyi. Te gara, kpa engagira nü kpala, gbü *adu sïkpï te Me ena ato kuru fü siti wü kpara tete, Yesu ena aküwa nih gbü siti kuru la me-ye.
Dela si-ngü de te a ba köcökpa ne fü yi tete, teka nga ngü ka-yi, te wü gara kpara ngbü emala fü a. Fü a aje ngü la de mere tadu.

- 1 Tesalonika
- <
- 1
- >

*1:1 1:1 Ïrï de Sïla, ah de Sïlïvanü, wüh ngbü eï ïrï la mba piti bala.

†1:7 1:7 Enatikine gbü wü sïkpï dene, wüh ngbü eï sü ka Makedoniya bete sü ka Akaya ꞌburu tö ka wü Giriki.

© 2005 WBT