- Kolosayï
- <
- 1
- >

Dene köcökpa te Pawülü ba fü wü kpara ka Yesu agbü Kolosayï
Kolosayï
Masere si-ngü
Kolosayï ta de gara mere kötï agbü tö ka Asïya, te di ede Efeso to kpa fügö, baka kilometere kama ꞌbasu (2,000). Pawülü koro ta cu agbü Kolosayï kpala nda de. Amba kpara te mala ngü ka Yesu fü wü kpara ka Kolosayï, ah de gara komoko de ïrï ye Epafürasï, te Pawülü mala ta nganga na, gü ba, ni le engu fa sü, angü engu ngbü emere tima ka Yesu kpekpeke, kpah baka ni, Pawülü ne. Epafürasï engu na, ah kpah de kpara ka Kolosayï. (Mü ena amaka ngü la gbü Kolosayï 1:7; 4:12.)
Pawülü ba köcökpa ne, o engu di agbü ku teka ngü ka Yesu Kurisito. (Mü ena amaka ngü la gbü Kolosayï 1:24; 4:3, 10, 18.) Fü Epafürasï akoro amala nga wü *kpara ka Yesu agbü Kolosayï ne fü Pawülü, gü ba, wüh to maguma wü eyi ꞌburu fü Yesu Kurisito, kpah da ele te-wü de wü bu wü, wü kpara ka Yesu. Te Pawülü je ngü la, fü ah angbü de mere tadu teka ngü ka-ewü la. (Mü ena amaka ngü la gbü Kolosayï 1:4, 8.)
Fü Epafürasï adu amala kpah gara ngü fü Pawülü, gü ba, wü gara wü siti mürü mani kpo eyi da efiti wü kpara ka Yesu agbü Kolosayï de siti rïrï ka-wü, gü ba, ah de rïrï ka Me. (Mü ena amaka ngü la gbü Kolosayï 2:8-23.) Te Pawülü je ngü la bala, fü ah angbü de cïnga teka ngü ka-ewü. Teka ngü la, fü Pawülü ayia aba köcökpa ne fü wü kpara ka Kolosayï, teka aü fïngangü ka-ewü, de wüh rü kpekpeke gbü ngü ka Yesu. Wüh mere e adi eje töndö ngü ka wü mürü wu la nda-wü de. Mere kpeke ngü te engu mala fü ewü, ah gü ba, Yesu Kurisito de Mere Miri te ngbü gbü nzö nih, de wü gara ngü ꞌburu me-ye. Yesu küwa nih eyi gbü wü *siti ngü ꞌburu. Gara ngü te nih ena amere teka aküwa te-nih de tete-nih ne, ah nda ma. (Mü ena amaka ngü la gbü Kolosayï 1:15–2:3.)
Pawülü tima köcökpa ne fü wü kpara agbü Kolosayï esaka Tïkïko ake Ünesïmü. (Mü ena amaka ngü la gbü Kolosayï 4:7-9.) Tïkïko kpah de kpara te Pawülü tima köcökpa fü wü kpara ka Efeso ta esakaka. Ünesïmü nda-ye de kpara ta te Pawülü ba köcökpa fü Fïlemüna tekaka na ne, angü Ünesïmü engu ta de labï ka Fïlemüna.
Ngü te Pawülü ba tima fü wü kpara ka Yesu agbü Kolosayï ne, ah kpah ge baka wü ngü, te ngbü emere te-wü de tïtïne ne. Mere ngü gbü köcökpa ne, ah de ngü ka wazi ka Yesu te di füh wü ngü ꞌburu, angü engu ngbü eküwa wü kpara ꞌburu, de te ewü ngbü baka labï gbü ku ka *Satana ne.
Wü ngü te mü ena amaka gbü köcökpa ka wü Kolosayï ne, wüh dene.
Sapïta 1 Ngü ka wazi ka Miri Yesu, te fa wü ngü ꞌburu
Sapïta 2–4 Ngü ka ngbüngbü ka wü kpara, te ewü ra fü Yesu
1
Dene mandï ka Pawülü fü wü kpara ka Yesu, agbü Kolosayï
1-2 De-ra Pawülü, te Me fe ra *mürü tima ka Yesu Kurisito ne, a ba köcökpa ne fü yi me-a, ake enga ni nih Timoteyo. A ba köcökpa ne fü yi wü *kpara ka Yesu agbü Kolosayï, kükürü de, angü yi de züka wü di enga ni a, te yi lala eyi eküte Yesu Kurisito. Wö nih, Me, di de yi, da eto gu ngü ka-ye fü yi de *züka maguma ye.
Dene ngü te ma ngbü egbo nga Me di, teka ngü ka-yi
3 Gbü wü sïkpï ꞌburu, a ngbü eku gba fü Me, Wö ye Miri ka-nih Yesu Kurisito ne, da egbo nga ïïrï na, teka ngü ka-yi. 4 A ngbü egbo nga ïrï Me bala, kükürü de, angü a je nga yi, gü ba, yi to maguma yi eyi ꞌburu fü Yesu Kurisito, kpah da ele te-yi de wü bu yi, wü kpara ka Yesu, de maguma yi biringbö. 5 Kükürü de, angü yi ngbü eyi eo jia yi teka *küküwa, de te Me reke o fü yi agbü sü ka-ye agbü kpï ne. Küküwa la, wüh mala nganga ta eyi fü yi gügü, gbü sïkpï ta te Epafürasï mala zu ngü ka Yesu fü yi tete na ne. 6-7 Tïtïne ngü ka Yesu la kpo eyi da ebaya gbü nga nzö wü sü, füh kotö ne ꞌburu. Fü mere bi wü kpara, te ewü ngbü eje ngü ka Yesu la, akpo da efü maguma wü, ele ngü la de maguma wü biringbö. Ngü la ngbü emere te-ye kpah baka ngü te yi ngbü emere esüka yi agbü Kolosayï kpala, akpo gbü sïkpï ta te Epafürasï mala ngü ka Yesu fü yi tete, gü ba, “Me tima Yesu eyi, teka aküwa nih, teka *züka maguma ye ne.” Epafürasï, ta te mala ngü ka Yesu fü yi ne, engu de züka kpara, ah kpah de kpeke kpara, te a le engu fa sü, angü ah ngbü emere tima ka Yesu de maguma ye biringbö kpah baka a. Teka ngü la, fü a atima engu kpaka yi teka amala ngü ka Yesu fü yi. 8 Ah du mala nga yi fü a sene me-ye, gü ba, *Nzïla Wazi Me to wazi eyi fü yi, teka fü yi angbü ele wü bu yi di.
9 Teka ngü la, akpo gbü sïkpï te a je ngü ka-yi la tete, fü a angbü fï bü da eyi-ta Me teka yi gbü wü sïkpï ꞌburu, de Me di de yi, da eto Nzïla Wazi ye emaguma ye, teka fü yi adi ewu wü ngü, de te Me ngbü ele ne, adi emere mbi mbi mbi. 10 Te di bala, yi ena angbü fï bü da emere wü ngü, de te ena areke gbü jia Miri ka-nih Yesu Kurisito, da efa nganga mbi mbi mbi. Te yi ngbü emere züka ngü la bala, Miri Yesu ena angbü de mere tadu teka yi, fü yi awu ngü ka Me areke areke, anü di kpa engagira nü. 11 A ngbü kpah eyi-ta Me, teka de Me to mere züka wazi ka-ye, te fa wü ngü ꞌburu ne, fü yi, teka fü yi adi engbü de tadu ka Me emaguma yi, erü kpekpeke, da etüka te-yi gbü wü cïnga ka-yi ꞌburu.
12 Nih gbo nga ïrï Wö nih Me de tadu, angü engu fü nih eyi züka wü di ye tete, teka fü nih amaka kpah züka ngü, de te engu reke o fü wü kpara ka-ye agbü kpï ne. 13 Angü Me küwa nih eyi gbü siti wazi ka *Satana, ta te zoro nih baka biti ne. Fü Me adu aza nih, ao esa wazi Ye ye, Yesu Kurisito, te engu le fa sü ne. 14 Angü Yesu Kurisito kpi teka afuru nih gbü ku ka Satana, kpah teka fü Me aboro wü *siti ngü ka-nih.
Dene ngü ka wazi ka Miri Yesu, te fa wü ngü ꞌburu
15 Kpara te wu Me de jia ye nda ma, amba nih tï eyi awu Me eküte Yesu Kurisito, angü engu de Me, te za küte baka nih. Yesu ka-ye ta kü ladü, o Me mere wü e la de. Me o engu ba Miri gbü nzö wü e, de te engu mere ne ꞌburu. 16 Angü Yesu mere wü e ka-ye ꞌburu me-ye, gbü wazi ka Me, te di de Wö ye na. Ah mere wü e agbü kpï, de mene ewü füh kotö ne, de mene wü e te nih tï eyi awu de jia nih, be kpah te mene ewü te nih tï awu de. Engu mere kpah wü *malayïka, de wü mere kpara ka-wü, anga wü miri ka-wü. *Satana, de *siti wü di enga me, ta te ewü sü gü te Me ne, engu mere ewü kpah me-ye. Angü Me to wazi fü Yesu, de ah mere wü e la ꞌburu me-ye, teka de wüh di egbo nga ïrï Yesu teka ngü la. 17 Ta gügü te enga gina, o wüh mere gara e ꞌburu ꞌburu la de, Yesu Kurisito ka-ye ladü. Te di bala, ah ngbü eceka kpï sidi nga wü e la, da eto wazi fü ewü ꞌburu me-ye, de wüh di emere tima ka-wü gbü züka kaje.
18 Yesu Kurisito de Miri ka-nih. Ah kpah baka nzö nih, nih nda-nih baka küküte. Ah ngbü eküwa nih me-ye, angü ah kpah de gina kpara, te Me zükü engu gbü kpi. Dela si-ngü te Yesu Kurisito ngbü di mere Miri gbü nzö wü miri, de wü e ꞌburu ne. 19 Angü Me to wazi ye ꞌburu fü Yesu, de ah mere wü ngü ꞌburu gegege baka ni, Me. 20 Kpah bala, Me mala teka wü e de füh kotö ne, de wü mene e agbü kpï, gü ba, de-ni, Me, ni ena areke ngü ka wü e la ꞌburu de *ngüte Ye ni, Yesu Kurisito. Angü Yesu kpi füh *rü gbegbete teka aküwa nih, wü kpara ꞌburu.
21 Ta te enga gina, süka yi ngbü de wü Me nengete, angü yi ta ba wü vügü kaka, teka siti fïngangü, de wü *siti ngü ka-yi, ta te yi ngbü emere ne. 22 Amba tïtïne, Me boro siti ngü ka-yi emaguma ye eyi, teka ngü ka kpi ka Yesu Kurisito. Angü wüh bï Yesu Kurisito füh kotö ne, fü ah akpi teka afü yi ba wü di Me. Te di bala, yi tï eyi arü engagira Me ba züka kpara *nzïla, angü gara siti ngü, te wüh ena amala ngü eküte yi tekaka ne, tïne eyi ma. 23 Te yi le angbü ba wü di Me la, ah le de yi lala fï bü eküte ngü kaka, da eo jia yi teka ngü ka Yesu Kurisito, ta te wüh mala fü yi ne. Yi mere e ace ngü la de. Angü dela ngü ka Yesu, te wü eyi bala, gbü wü nga nzö sü füh kotö ne ꞌburu.
Dene ngü ka tima te Me to fere
De-ra Pawülü, Me tima ra kpah eyi teka fü ra angbü emala ngü ka Yesu fü wü kpara. 24 Amba tïtïne ma ngbü ezü cïnga de gbü ku ne, teka ngü ka Yesu la. Te di bala, ma ngbü engbü de tadu teka cïnga la, angü dela ngü te ena ato wazi fü yi. Angü Yesu mala ta ngü, gü ba, wü kpara ka-ni ena azü cïnga bala, teka ngü ka-ni. Te di bala, ah ba e te ma ngbü ezü du cïnga ka Yesu ne, teka ato wazi fü wü kpara kaka. 25 Me fe ra *mürü tima ka-ye, teka ale ta-ngü te yi, ato wazi fü yi, wü kpara ka-ye. Angü ah mala ngü fere, gü ba, ma mala ngari ni, Me, fü yi, wü *ganzi kpara, ꞌburu. 26-27 Ngari Me, te engu to fere la, ah de ngü ka Yesu Kurisito. Ta gügü te enga gina, Me wo ngü ka Yesu la awo fü wü kpara ꞌburu. Amba tïtïne, gbü wü sïkpï ne, Me du sere ngü ka Yesu Kurisito la eyi fü nih, wü kpara ka-ye, mbölö. Dela mere kpeke fïngangü ka Me, te fa wü ngü ꞌburu afa. Angü Me le agü tamu fïngangü ka-ye la fü nguwa wü kpara füh kotö ne ꞌburu. Ngü la, ah de ngü ka Yesu Kurisito, te ngbü me-ye emaguma yi. Teka ngü la, nih ngbü eyi ꞌburu eo jia nih, teka fü nih aküwa te gara, agbü sü ka Me agbü kpï.
28 Dela si-ngü te a ngbü emala ngü ka Yesu Kurisito tete, fü wü kpara ꞌburu ne. Fü a angbü kpah da erï ewü kpekpeke, de wazi te Me to fü a ne. Angü a le de wü kpara ꞌburu to maguma wü fü Yesu Kurisito, fü jia ewü amba amba gbü ngü ka Me, teka fü ewü angbü ba züka wü kpara ka Me. 29 Te di bala, ma ngbü eo to ra, teka amere tima la, anza, de mere wazi, te Yesu Kurisito ngbü eto fere ne.

- Kolosayï
- <
- 1
- >

© 2005 WBT