- Gina Ngü
- <
- 21
- >

21
Dene ngü teka yayaka ka Yïsaka
1 Fü Me ayia ato wazi fü Sara, kpah baka e, ta te engu mala fü Abarayama te enga gina ne. 2-5 Fü Sara ayia amaka bu. Fü lakï kaka-na teka ayaka, ayia akoro, kpah baka ngü ta te Me mala fü ewü ne. Sara bï ye la fü Abarayama tïne gbü gbe ye, o re ka Abarayama koro eyi ꞌburu kama biri (100). Fü mbarase la ara akoro sïkpï ꞌbajena. Fü Abarayama ayia aza engu, agü esa *basa, angü dela gele ka-ewü, baka e ta te Me mala fü ewü ne. Fü Abarayama ayia agü ïrï mbarase la, Yïsaka.*21:2-5 Yïsaka baka e te ewü ga, ah mü zo.
6-7 Fü Sara adu angbü de mere tadu, teka ye, de te engu bï ne. Fü engu angbü emü zo, gü ba, “Me de mere e! E-wu ta, gü ba, ma ena abï ye bane, neh da? De te ma gbe tïne eyi ne! Ceka la eceka! Ngü te Me mala ne koro eyi ngbürü bala! A bï ye eyi ake Abarayama tïne gbü gbe a dene!” Fü Sara ayia abï ci, gü ba,
“Me to mere tadu eyi fere!
Ma bï ye komoko eyi fanü fanü dene!
Te yi ena aje ngü ne, yi koro ꞌburu,
de nih mü zo ka tadu de nih ma!”
Dene ngü te Sara liki wü Agara ake Ïsïmayile
8 Fü Yïsaka ayia aga. Fü ni ye na ayia atïrï ka tete. Gbü sïkpï te Yïsaka ce ka tete na la, fü wö ye na ayia amere mere karama, teka ngü la. Angü dela ta gele ka-ewü. 9 Fü Sara aceka kpï bane, awu Ïsïmayile, enga Agara,†21:9 Agara de egba Ezepeto. Ïsïmayile de enga Agara, te ewü bï ta ake Abarayama. te du ngbü efala Yïsaka afala. 10 Fü Sara asü ꞌduwa asü kpaaa! de gü eküte Ïsïmayile. Fü ah amala ngü fü Abarayama, gü ba, “Ape! Ni mbü tïne eyi, esaka labï ne ake enga ye! Ye liki ewü eliki. Kükürü de, angü Yïsaka ena aza e-nga-kpa ye, te gara me-ye, fütanga kö ye. Ïsïmayile tï aza e-nga-kpa ye nda ꞌburu ꞌburu de! Ye liki engu eliki!” 11 Fü ngü la asiti te Abarayama ꞌduwa ba-neh-ene-la, angü Ïsïmayile kpah de yeye na.
12-13 Fü Me akoro amala ngü fü Abarayama, gü ba, “Abarayama deyï, ye mere e afï nga ngü, teka Agara ake Ïsïmayile de, angü ni ena aceka kpï fütanga ewü me-ni. Ye mere kpah baka e te Sara ngbü ele la. Ïsïmayile ena ago angbü nengete, kpa gbü gara sü. Fü ni ato wazi fefe na, teka ngü ka-ye. Fü ah abï wü ye, asibi asibi. Fü ni afü wü di Ïsïmayile ba mere nguwa wü kpara, gbü nzö wü kpikpi wü. Amba mene wü kundu kundu ye, te ni mala nga ewü fü ye ne, wüh ena abï ewü gbü nguwa *Yïsaka. Angü ni fe ka-ni Yïsaka.”
14 Fü Abarayama ayia gügü kpurutokokpï, aza wü e-mazü, bete mere kölökö, de ngu gbü ye, ayia ato fü Agara. Fü engu ayia ato kaje fü wü Agara ake Ïsïmayile, gü ba, “Wü yia eyia, wü go, wü ngbü kpa te gara sü nengete.” Fü wü Agara ayia ago ka-wü kpa gbü gü, to anga Bïrï-Saba. Fü ewü angbü ejiji gbü sü la.
15 Fü ngu de te Abarayama to fü ewü gbü kölökö ne ayia anza. Fü gümü ngu ayia akpo angbü emere ewü. Mbarase yia ekpi akpi ka gümü ngu. Fü ngü la ayia ake te ni ye na. Fü ah ayia ace Ïsïmayile esa rü sela. 16 Fü ah ayia anü angbü ka-ye mba canza kpa engagira nü. Fü ah akpo angbü endaꞌba te-ye, gü ba, “Ööö, enga ni te ekpi! Ni ena amere dene baye? Ni le aceka jia enga ni, te ena akpi ka gümü ngu, ne de.” Fü engu atï ꞌduwa eku mere gba.
17 Fü Me ayia aje gba, te Ïsïmayile ngbü eku kpa esa rü la. Fü ah ayia atima *malayïka ka-ye kpaka Agara, de ah mala ngü fefe na, gü ba, “Agara deyï, ah de ne ngü ne? Ye mere e akpe cürü de, angü Me je gba ka enga ye, de te ngbü eku kpa esa rü de kpala, ne eyi. 18 Enga ye tï akpi nda de. Me ena ato wazi fefe na, fü ah abï mere bi nguwa wü kpara. Te di bala, ye mere e akpe cürü de. Ye yia eyia, de ye du, ye e engu tikpi, angü ah ena küwa.” 19 Fü Me ayia agü tamu gara du-kpa-ngu, te di kpala fü Agara. Fü Agara ayia aceka kpï bane, awu du-kpa-ngu la. Fü ah ayia aza mere kölökö la, anü ase ngu la gbügbü cere! Fü ah adu di, ato fü Ïsïmayile. Fü Ïsïmayile ayia anzö ngu la, fü ah ayia tïne aküwa.
20-21 Fü Me angbü fï ele ta-ngü te Ïsïmayile. Fü Ïsïmayile ayia aga, akoro mere komoko. Engu ta de kpara te ngbü emörö wü nü de dïrï ꞌduwa ba-neh-ene-la. Fü ni ye na ayia ase würüse fefe na, kpah egba Ezepeto. Angü Agara ta kpah de egba Ezepeto. Fü ewü ao kötï ka-wü kpa etü gü, agbü Parana.
Dene ngü te wü Abarayama reke ezengba wü ake Abi-Meleke
22 Abi-Meleke ta de miri ka wü Feleseto. Gbü gara sïkpï, fü Abi-Meleke aza gara mere kpara ka wü marajümïya ka-ye, de ïrï ye Fïkola. Fü ewü ayia ake di, anü amaka Abarayama kpa gbü Bïrï-Saba. Fü Abi-Meleke amala ngü fü Abarayama, gü ba, “Mere kpara, ma wu kpo, ga, Me ladü ake mü. Ah ngbü eto wazi fü mü, gbü wü ngü ꞌburu, de te mü ngbü emere ne. 23 Te di bala, ma ngbü ele de mü kïna kïna te ïrï Me, ga, mü tï te gara, adu afiti ra tïne de. Mü tï afiti wü di ra, de wü kundu ra tïne kpah ꞌburu nde de. Ah le de mü kïna kïna te ïrï Me bala. Angü ma mere züka ngü eyi fü mü. Te di bala, de mü mere kpah züka ngü fere, de wü kpara ka-ra, gbü sü ne ꞌburu.” 24 Abarayama gü ba, “Wayi, ni le ngü la eyi.”
25 Fü Abarayama ayia amala gara ngü fü Abi-Meleke, gü ba, “Gara enga ngü kpah ladü, te ngbü eke te ni, angü wü kpara ka-ye za du-kpa-ngu ka-ni, de te wü kpara ka-ni jï ne eyi.” 26 Miri Abi-Meleke gü ba, “Amba ni wu mene kpara, de te mere ngü la, nda-ni de. Ni je ngü la kpah bü eyi gömö ye dela. Angü ye ce ta da emala ngü la fü ni gügü, teka ne? Te ah bala, ani ena areke ngü la enatikine.” 27 Fü Abarayama ayia aza wü kambiliki, bete wü yiti, ato fü Abi-Meleke. Fü ewü ayia anzö ngüte ake di.
28 Fü Abarayama adu kpah aza gara wü kambiliki ba e lorozi, areke ewü, ao kpikpi wü. 29 Te Abi-Meleke wu ngü la bala, fü ah amala ngü fü Abarayama, gü ba, “Ngü teka wü kambiliki de lorozi de kpane, neh mbi mbi baye?” 30 Abarayama gü ba, “Ma to wü kambiliki la eyi fü mü. Mü za ewü eza, teka fü wü kpara awu, gü ba, ma jï ta du-kpa-ngu la me-ra.” Fü Abi-Meleke ayia ale ngü la. 31-32 Fü wü Abi-Meleke ayia alügü nga wü, adu de wü mere kpara ka wü marajümïya ka-ye, agba wü.
Dela si-ngü, de te wüh gü ïrï sü la tete, gü ba, Bïrï-Saba. Angü dela sü ta te wü Abarayama nzö ngüte tete ake Abi-Meleke.
33 Fütanga wü ngü la, fü Abarayama ayia aza gara züka rü, aru gbü Bïrï-Saba sela. Fü engu ayia agbo nga ïrï Mere Me, te ngbü engbü fï mere badi ne. 34 Fü Abarayama ara kötï gbü sü ka wü Feleseto sela teka mere bi wü re.

- Gina Ngü
- <
- 21
- >

*21:2-5 21:2-5 Yïsaka baka e te ewü ga, ah mü zo.

†21:9 21:9 Agara de egba Ezepeto. Ïsïmayile de enga Agara, te ewü bï ta ake Abarayama.

© 2005 WBT